b'\n_START_ARTICLE_\nIllums Bolighus\n_START_PARAGRAPH_\nIllums Bolighus blev grundlagt i 1925 under navnet BO af den danske forretningsmand Kaj Dessau. BOs koncept var ikke set f\xc3\xb8r i verden, da ingen forretninger f\xc3\xb8r havde integreret tekstiler og m\xc3\xb8bler i kombination med kunst. I 1941 blev forretningen overtaget af familierne, der ogs\xc3\xa5 ejede stormagasinet A. C. Illum A/S, hvilket resulterede i et navneskifte til Illums Bolighus A/S. Illums Bolighus har dog ikke i dag nogen form for tilknytning til stormagasinet Illum, da ejerskabet ligger hos en investeringsgruppe med husets administrerende direkt\xc3\xb8r Henrik Ypkendanz i spidsen._NEWLINE_Bygningsv\xc3\xa6rket, som huser Illums Bolighus, er beliggende p\xc3\xa5 Amagertorv i K\xc3\xb8benhavns centrum og blev tegnet i 1961 af arkitekten Kay K\xc3\xb8rbing. Illums Bolighus har udover forretningen p\xc3\xa5 Amagertorv ogs\xc3\xa5 to forretninger i K\xc3\xb8benhavns Lufthavn, en i Tivoli, en i Kgs. Lyngby samt en forretning i Aarhus._NEWLINE_I efter\xc3\xa5ret 2006 \xc3\xa5bnede den f\xc3\xb8rste udenlandske afdeling i det norske interior-center House of Oslo, efterfulgt af et Illums Bolighus i Hamngatan i Stockholms centrum i 2010. Sidst men ikke mindst \xc3\xa5bnede Illums Bolighus en butik i 2012 i Emporia i Malm\xc3\xb6. Illums Bolighus har en online shop og er ogs\xc3\xa5 Kongelig Hofleverand\xc3\xb8r.'